
AVIZ
asupra propunerii legislative pentru modificarea Legii nr. 13 din 09/01/2007, Legea energiei electrice
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr. 13 din 09/01/2007, Legea energiei electrice, trimisă cu adresa nr. Pl.x- 681 din 10 octombrie 2007 şi înregistrată sub nr. 31/1095 din 11.10.2007.


Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 2 din Regulamentul Camerei Deputaţilor, republicat.


Senatul a respins propunerea legislativă în şedinţa din 8 octombrie 2007.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 16 octombrie 2007.


Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ cu nr. 455/16.04.2007 precum şi Punctul de vedere al Guvernului trimis cu adresa nr. 1068 din 11.05.2007 prin care nu susţine adoptarea iniţiativei legislative.
 În urma dezbaterilor, membrii Comisiei au constatat că a fost aprobat proiectul Hotărârii Guvernului pentru aprobarea Programului “Electrificare 2007-2009” privind alimentarea cu energie electrică a localităţilor neelectrificate şi înfiinţarea Unităţii de management a proiectului, program ce are ca scop finalizarea electrificării localităţilor urbane, a celor rurale izolate şi a obiectivelor sociale dispersate şi, prin urmare răspunde aspectelor invocate în propunerea legislativă. 

Având în vedere cele constatate, membrii Comisiei au hotărât cu unanimitate de voturi, avizarea negativă a propunerii legislative.


În raport de obiectul şi conţinutul său, propunerea legislativă face parte din categoria legilor organice.

                              PREŞEDINTE,                  SECRETAR,
                             Sergiu  Andon                      George Băeşu
Consilier

